Ettepanek: NÕUKOGU OTSUS, millega määratakse kindlaks Maailma Kaubandusorganisatsiooni (WTO) peanõukogus Euroopa Liidu poolt võetav seisukoht Filipiinide taotluse kohta teha riisi osas kehtiva erikohtlemise pikendamiseks erand WTO eeskirjades /* COM/2012/0293 final - 2012/0154 (NLE) */





SELETUSKIRI 1. ETTEPANEKU EESMÄRK Käesoleva ettepaneku eesmärk on määrata kindlaks Maailma Kaubandusorganisatsiooni (WTO) peanõukogus Euroopa Liidu poolt võetav seisukoht, mis esitatakse Filipiinide taotluse kohta teha erand Maailma Kaubandusorganisatsiooni eeskirjades ja pikendada erikohtlemist riisi suhtes 1. juulist 2012 kuni 30. juunini 2017, ja seega lubada ELil toetada erandi taotlust. Taotlus tuleb tõenäoliselt arutlusele 2012. aasta juulis toimuval WTO peanõukogu koosolekul. 2. ETTEPANEKU ÕIGUSLIK ALUS Euroopa Liidu toimimise lepingu artikli 218 lõikega 9 on ette nähtud, et nõukogu võtab komisjoni või liidu välisasjade ja julgeolekupoliitika kõrge esindaja ettepaneku põhjal vastu otsuse, millega määratakse kindlaks rahvusvahelise lepingu alusel loodud organis liidu nimel võetavad seisukohad, kui asjaomasel organil tuleb vastu võtta õigusliku toimega otsus. Erandi tegemine, mis võimaldab Filipiinide puhul pikendada erikohtlemist riisi suhtes 1. juulist 2012 kuni 30. juunini 2017, toimub kõnealuse sätte alusel, sest otsuse võtab vastu rahvusvahelise lepingu alusel loodud organ (WTO peanõukogu või ministrite konverents) ning leping mõjutab ELi õigusi ja kohustusi. 3. ETTEPANEKU REGULEERIMISALA Komisjoni volitatakse võtma seisukohta Euroopa Liidu nimel, et toetada Filipiinide taotlust lubada teha erand WTO eeskirjades ja pikendada erikohtlemist riisi suhtes 1. juulist 2012 kuni 30. juunini 2017. 20. märtsil 2012 esitasid Filipiinid WTOle taotluse erandi tegemiseks. Taotleti vabastamist kohustustest, mis on võetud põllumajanduslepingu 5. lisa artikli 4 lõike 2 ja punktide 8 ja 10 ning Filipiinide „pikendamiskokkuleppe” kohaselt, et lubada Filipiinidel jätkata erikohtlemist riisi suhtes 1. juulist 2012 kuni 30. juunini 2017 ja laiendada turulepääsuvõimalusi, nagu on sätestatud erandi tegemise otsuse eelnõu punktis 3 ja A lisas. Taotlusele eelnes 22. novembril 2011 põllumajanduskomiteele esitatud teatis, millega Filipiinid algatasid läbirääkimised WTO liikmetega, kellel on (HS rubriiki 10.06 kuuluva) riisi suhtes nn olulised huvid; teatises taotlesid Filipiinid riisi suhtes kehtiva erikohtlemise pikendamist. WTO vastavatel liikmetel paluti hiljemalt 21. jaanuariks 2012 (60 päeva pärast teatise esitamist) teada anda, kas nad kavatsevad läbirääkimistel osaleda. Filipiinid põhjendasid erandi taotlust sellega, et tegemist on mittekaubandusliku probleemiga, mis on seotud toidu ohutusega, ning rõhutasid, et erikohtlemine võimaldab Filipiinidel kohalikke põllumajandusettevõtjaid liberaliseerimiseks ette valmistada nii, et selleks kasutatakse toetusprogramme põllumeeste konkurentsivõime tõstmiseks. Eranditaotluses piirdutakse üksnes sellega, et Filipiinidel lubataks jätkata erikohtlemist (HS rubriiki 10.06 kuuluva) riisi suhtes 1. juulist 2012 kuni 30. juunini 2017. Eranditaotluse kohaselt peavad Filipiinid võimaldama riisi jaoks minimaalse turulepääsu, mida suurendatakse aasta-aastalt (üksikasjad täpsustakse erandit käsitlevas lisas ja nende aluseks on huvitatud WTO liikmetega peetavate läbirääkimiste tulemused). Samuti lepitakse riisi tariifikoodi aastane ja lõplik vähenemine kokku vastavate liikmetega 1. juuli 2012. aasta seisust lähtuvalt, kusjuures igale riigile antakse vastavad riigipõhised kvoodid. Selle erandiga taotletakse erikohtlemise pikendamist teistkordselt, praegu kehtiv erand aegub 30. juunil 2012. Filipiinidele võimaldati riisi suhtes kehtivat erikohtlemist esmakordselt 1995. aastal jõustunud WTO lepingu kohaselt, erikohtlemise rakendamisperioodiks oli 10 aastat (vastavalt põllumajanduslepingu 5. lisa punktidele 1 ja 1d ning nagu on sätestatud Filipiinide kontsessioonide ja kohustuste loendis LXXV (I osa, I B. jagu (põllumajandussaaduste ja -toodete tariifikvoodid)). Erikohtlemist pikendati esimest korda 2004–2007, selleks muudeti Filipiinide loendit LXXV (vastavalt põllumajanduslepingu 5. lisa B. jaole), pikendamisele eelnesid läbirääkimised WTO liikmetega (kolme riigi (Austraalia, Hiina, Tai) puhul kehtestati riigipõhised kvoodid). 8. veebruaril 2007 esitasid Filipiinid WTO liikmetele lõpliku, kinnitatud koopia muudetud loendist LXXV (WT/LeT/562). ELi (riisikasvatuse) jaoks ei tekita eranditaotlus küsitavusi majanduse seisukohast, sest (COMEXT andmete kohaselt) ekspordib EL riisi Filipiinidele alla 10 tonni aastas; ekspordikogused aastast aastasse oluliselt ei muutu. Kuna ei ole mingit põhjust arvata, et ekspordikogused võiksid suureneda, ei ole EL avaldanud huvi osalemaks läbirääkimistel Filipiinidega kui WTO liige, kellel on olulised huvid. Praegu Filipiinide puhul kehtiv minimaalse turulepääsu kogus on 350 000 tonni, kvoodijärgne tariif on 40 %. Lisaks minimaalsele turulepääsu kogusele impordivad Filipiinid 2 miljonit tonni riisi; suurimad tarnijad on Vietnam (74 %), Tai (19 %) ja Pakistan (7 %) (allikas: Global Trade Atlas (GTA), aasta 2010). EL on riisi netoimportija, kattes umbes 40% oma vajadustest impordiga. Tarbimine on (aegamööda) suurenemas. Samal ajal kui tootmine püsib küllaltki stabiilsena, suureneb ka ELi import. ELi eksport on umbes 100-120 000 tonni aastas (kaks viimast aastat on eksporditud veidi rohkem tänu rekordilisele tootmisele), ekspordi suurenemistendentsi ei ole täheldatud. ELi eksport on suunatud lähiriikidesse (peamiselt Türki). Aasiasse ei ekspordita peaaegu üldse, eelkõige mitte Lõuna-Aasiasse, mis on suurim riisikasvatuspiirkond maailmas. Filipiinid soovivad huvitatud liikmetega läbirääkimiste lõpetamist ja erandi vastuvõtmist hiljemalt 2012. aasta juulis toimuval WTO peanõukogu koosolekul. 2012/0154 (NLE) Ettepanek: NÕUKOGU OTSUS, millega määratakse kindlaks Maailma Kaubandusorganisatsiooni (WTO) peanõukogus Euroopa Liidu poolt võetav seisukoht Filipiinide taotluse kohta teha riisi osas kehtiva erikohtlemise pikendamiseks erand WTO eeskirjades EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõikega 9, võttes arvesse Euroopa Komisjoni ettepanekut, ning arvestades järgmist: (1) Põllumajanduslepingu 5. lisa punktide 1 ja 1d kohaselt ning nagu on sätestatud Filipiinide kontsessioonide ja kohustuste loendis LXXV (I osa, jagu I B (põllumajandussaaduste ja -toodete tariifikvoodid) võimaldati Filipiinidele WTO lepingu jõustumisel riisi osas kehtivat erikohtlemist, mille rakendamisperioodiks määrati 10 aastat. (2) Põllumajanduslepingu 5. lisa punkti 8 kohaselt pikendasid Filipiinid riisi osas kehtivat erikohtlemist 1. juulist 2005 kuni 30. juunini 2012; selleks muudeti kontsessioonide ja kohustuste loendit LXXV, mille WTO sekretariaat kinnitas 8. veebruaril 2007. (3) Kõnealuse loendi LXXV täiendamise ja muutmise kinnituse punkti 5.1 kohaselt sõltub mistahes erikohtlemise pikendamine riisi suhtes pärast 30. juunit 2012 Doha arengukava läbirääkimiste tulemustest, milles pakutaks välja alternatiivseid erikohtlemise mehhanisme. Doha arengukava läbirääkimised ei ole aga veel lõpule viidud. (4) Filipiinid teavitasid 22. novembril 2011 WTO põllumajanduskomiteed kavatsusest alustada läbirääkimisi asjaomasest tootest oluliselt huvitatud WTO liikmetega, et jätkata erikohtlemist, mis kehtib riisi suhtes. (5) Maailma Kaubandusorganisatsiooni asutamislepingu (Marrakechi lepingu) (edaspidi „WTO lepingu”) IX artikli punktides 3 ja 4 on sätestatud kord erandite tegemiseks WTO lepingu lisades 1A, 1B või 1C ja nende lisades sisalduvatest mitmepoolsetest kaubanduslepingutest. (6) 20. märtsil 2012 esitasid Filipiinid WTOle taotluse erandi tegemiseks. Taotleti vabastamist kohustustest, mis on võetud põllumajanduslepingu 5. lisa artikli 4 lõike 2 ja B. jao kohaselt, et lubada Filipiinidel jätkata erikohtlemist riisi suhtes 1. juulist 2012 kuni 30. juunini 2017. (7) EL on riisi netoimportija. Selle erandi võimaldamise mõju ELi majandusele ja kaubandusele oleks seega tühine. (8) Seepärast on asjakohane määrata kindlaks seisukoht, mille EL võtab WTO peanõukogus kõnealuse eranditaotluse toetamiseks, ON VASTU VÕTNUD KÄESOLEVA OTSUSE: Artikkel 1 Euroopa Liidu võetav seisukoht Maailma Kaubandusorganisatsiooni peanõukogus on, et toetatakse Filipiinide esitatud eranditaotlust, mille alusel pikendada vastavalt erandi taotluses sätestatud tingimustele erikohtlemist riisi suhtes 1. juulist 2012 kuni 30. juunini 2017. Kõnealuse seisukoha esitab komisjon. Artikkel 2 Käesolev otsus jõustub selle vastuvõtmise kuupäeval. Brüssel, Nõukogu nimel eesistuja